Author: mato
Last saved by: OU-HALIC

Z á p i s n i c a 
zo 4. riadneho zasadnutia OZ v Haliči, konaného dňa 11.04.2019

Prítomní:	podľa prezenčnej listiny, ktorá je Prílohou č.1 tejto Zápisnice

1/ Otvorenie a schválenie programu
Zasadnutie Obecného zastupiteľstva obce Halič (ďalej len OZ) otvoril a viedol Mgr. Alexander Udvardy, starosta obce (ďalej len starosta), ktorý privítal všetkých prítomných. Skonštatoval, že je prítomných  všetkých 9 poslancov OZ a OZ je uznášania schopné.  Za zapisovateľku zo zasadnutia OZ určil Ing. Editu Hujovú, pracovníčku obce. Starosta uviedol, že zasadnutie OZ bolo zvolané na základe zákona NR SR č. 369/1990 Zb. v znení neskorších predpisov písomnou pozvánkou. Poslanci program zasadnutia OZ jednohlasne schválili. Rokovanie sa ďalej riadilo nasledovným programom:

1. Kontrola plnenia uznesení
2. Živnostenské oprávnenie obce pre využitie regionálneho príspevku z Akčného plánu rozvoja okresu Lučenec
3. Príprava mikroregionálnych trhov a návštevy predsedu VUC BB v Haliči
4. Informácie starostu o realizovaných a plánovaných aktivitách
5. Interpelácia poslancov
6. Informácie z komisií OZ
7. Podnety občanov
8. Rôzne

Uznesenie č 49/ 32019 zo dňa 11.04.2019
Obecné zastupiteľstvo v Haliči
A/berie na vedomie – starosta určil za zapisovateľku zo zasadnutia OZ Ing. Editu Hujovú, pracovníčku obce
B/schvaľuje - program rokovania Obecného zastupiteľstva v Haliči
Hlasovanie poslancov: 9 prítomných poslancov z 9-tich 
Uznesenie bolo schválené. 
Určenie overovateľov zápisnice 
Starosta za overovateľov zápisnice určil poslancov  Kurčíka a Ing. Molnárovú. Do návrhovej komisie navrhol poslanca PaedDr. Paľagu.  Rozprava k uvedenému bodu nebola.
Uznesenie č. 50/2019 zo dňa 11.04.2019
Obecné zastupiteľstvo v Haliči berie na vedomie - starosta určil za overovateľov zápisnice Tomáša Kurčíka a Ing. Molnárovú, do návrhovej komisie určil poslanca Paľagu.

2/ Kontrola plnenia uznesení zo zasadnutí OZ
Správu predložil starosta obce. Skonštatoval, že na poslednom OZ konanom dňa 14.03.2019 mu bola daná úloha zabezpečiť aktualizáciu pasportu dopravného značenia v celej obci. Daný stav prejednával so spracovateľom pasportu a požiadal všetkých poslancov, aby prípadné návrhy na aktualizáciu adresovali priamo jemu alebo predsedovi komisie dopravy. Následne by boli všetky požiadavky spracované, prekonzultované s dopravným inšpektorátom a vypracovaná aktualizácia pasportu.

O slovo požiadal riaditeľ školy. Bolo mu udelené.
Informoval poslancov, že 29.04.2019 bude Rada školy, do ktorej je potrebné nominovať nových členov, prebiehajú práce na rekonštrukcii telocvične – škola dostala nenormatívne fin. prostriedky z MŠ na riešenie havarijného stavu (podlahové plochy a sociálne zariadenia), požiadal poslancov, aby niektorý z nich prevzal patronát nad koordináciou prác pri projekte výstavby detského ihriska. Poslanci sa zhodli, že koordinátorom bude Ing. Lukáč. Riaditeľ oboznámil poslancov so zápisom do 1. ročníka – na zápise bolo 33 detí, zápis do MŠ bude v dňoch 2.-6.5.2019, v máji bude plavecký kurz a v júni sa uskutoční škola v prírode.
Poslanec Rehanek sa dotazoval, kto vykonáva práce na telocvični – je to firma z Banskej Bystrice na základe verejného obstarávania. Ďalšia otázka smerovala na počet detí z obce, ktoré boli na zápise. Podľa dostupných informácii len jedno dieťa z Haliče, ktoré navštevovala MŠ nebolo na zápise v haličskej škole.

3/ Živnostenské oprávnenie obce pre využitie regionálneho príspevku z Akčného plánu rozvoja okresu Lučenec.
Starosta skonštatoval, že okres Lučenec patrí medzi okresy s najvyššou mierou nezamestnanosti, vláda schválila akčný plán rozvoja okresu Lučenec, peniaze doteraz neboli využité. Bola zverejnená výzva pre obce, OZ, podnikateľov na zapojenie do akčného plánu, menšie obce by boli dotované čiastkou do 8 tis. €. Predstava starostu je vybudovať sociálny podnik na spracovanie bioodpadu (zber, zhromažďovanie, spracovanie, odpredaj). Je na zvážení, či do toho ísť alebo nie, názory aj občanov sú rôzne. Je to forma spolupráce medzi obcou a UPRSV, avšak nemal by to byť obecný podnik, malo by to fungovať samostatne – bez závislosti na obci. Príspevok z akčného plánu by bol použitý na nákup technológie, postavenie budovy, rozbeh a príspevok na pracovné miesta. Výška príspevku by bola max. 200 tis. €, projekt je spracovaný na sumu 270 tis. €. Projekt v rámci rozvojovej rady okresu nebol zamietnutý, ale nie je pripravený na schválenie projektu.  Príspevok by bolo nutné minúť do konca roka 2020, je predpoklad, že v II. polroku by bola naša žiadosť schválená. Obec bez oprávnenia nemôže podnikať. Z toho dôvodu je potrebné, aby poslanci dali súhlas s požiadaním o živnostenské oprávnenie obce za účelom využitia regionálneho príspevku. V praxi to neznamená, že budeme hneď aj podnikať.
Poslanec Rehanek reagoval, že vždy bol aj bude proti vytvoreniu sociálneho podniku, nie je proti živnostenskému oprávneniu obce. Podmienkou projektu je, aby všetci zamestnanci, ktorí budú prijatí, boli zamestnaní aj k 31.12.2020. Starosta skonštatoval, že on sa do tohto projektu nebojí ísť, obec musí robiť s odpadom a bola by to pomoc aj pre okolité obce. Naviac, v celom okrese je len jedna firma, ktorá zabezpečuje spracovanie bioodpadu – AGRO CS Veľké Dravce. Toto by bol len začiatok, je možné v budúcnosti pridávať ďalší projekt. Toto je spôsob,  ktorý sa začať dá a nepôjde to na úkor obecného rozpočtu.
Poslanec Rehanek reagoval, že občania si zvykli na zber bioodpadu zadarmo, je otázne, či budú chcieť platiť. Poslankyňa Molnárová sa pýtala na riziká vrátenia peňazí. V projekte sú stanovené merateľné ukazovatele, ktoré si stanovila obec (zamestnanie 5 ľudí, ročné spracovanie bioodpadu vo výške 250 tis. ton). Poslanec Lukáč reagoval, že v Tomášovciach majú stolársku dielňu (tu vidí riziko), na spracovanie bioodpadu je v okrese len jedna firma, je menšie riziko, kvóty spracovania odpadu idú stále hore. V roku 2010 mala obec 152 t odpadu na obyvateľa, v roku 2016 to bolo 251 t na obyvateľa.
Po rozprave dal starosta hlasovať o predloženom návrhu.

Uznesenie č. 51/2019 zo dňa 11.04.2019
Obecné zastupiteľstvo súhlasí s požiadaním o vydanie živnostenského oprávnenia pre obec Halič
Hlasovanie: 9 za
Uznesenie bolo schválené.
4. Príprava mikroregionálnych trhov a návštevy predsedu VUC BB v Haliči
Starosta informoval poslancov, že sa v obci Halič uskutoční dňa 18.5.2019 trh mikroregiónu – máme remeselníkov, ktorí sa majú čím pochváliť. Každá obec z mikroregiónu sa bude prezentovať sama svojimi občanmi, je zabezpečený aj kultúrny program, kolotoče – bude to financované z prostriedkov mikroregiónu. Pozvaný je aj predseda VUC BB.
Súčasťou podujatia bude aj športová časť – Haličský Cross beh – beh mládeže, na ktorý finančne prispela firma PRP, s.r.o. Tomášovce čiastkou 300,00 €. Sprievodné akcie – maľovanie na tvár, zmrzlina ( sponzorsky), odmeny pre účastníkov. Je zabezpečený fotograf, kameraman. Gestorom Cross behu je poslanec Paľaga.

5. Informácie starostu o realizovaných a plánovaných aktivitách
23.5.2019 sa uskutoční divadelné predstavenie Hra bez následkov, vstupenky sú v predaji na Obecnom úrade v Haliči po 7,50 €. V marci sa konalo valné zhromaždenie OOCR Turistický Novohrad a Podpoľanie, na ktorom bolo schválené zvýšenie ročného príspevku. Ďalej starosta informoval poslancov, že zástupca starostu spracoval program odpadového hospodárstva na roky 2016-2020, ktorý bol predložený na VUC B.Bystrica.

6. Interpelácia poslancov
Poslanec Fajčík informoval, že 4.5.2019 sa na ihrisku TJ uskutoční súťaž  O Pohár sv.Floriána, na ktorú všetkých pozýva.

7. Informácie z komisií
a/ kultúrna komisia – zhodnotila divadelné predstavenie vo Zvolene, zaoberala sa prípravou programu na hal.slávnosti, ktoré budú 17.8.2019. Na základe žiadosti obce sme z VUC B.Bystrica dostali fin. príspevok 2500 €; obec sa prihlásila na zápis do knihy slovenských rekordov v behu so psami – akcia je zameraná hlavne pre deti; konanie májových akcií – stavanie mája, deň matiek, beseda s hercom Jurajom Sarvašom, mikroregionálny jarmok, div. predstavenie, váľanie mája. Poslanec Lukáč dal návrh, aby na podujatia organizované pre deti bol ako moderátor oslovený p.Pročko.
b/  stavebná komisia – žiadosť Mareka Balaga o vyriešenie problému s prepadávajúcou sa cestou, ktorá vznikla počas prác  pri údržbe a oprave jeho rodinného domu. Komisia doporučuje pozemok zamerať geodetom, vypracovať proj.dokumentáciu a vybudovať oporný múr na spevnenie krajnice.

Uznesenie č. 52/2019 zo dňa 11.4.2019
Obecné zastupiteľstvo schvaľuje vypracovanie geometrického plánu a projektovej dokumentácie na vybudovanie oporného múru na Ul.osloboditeľov.
Hlasovanie: 9 za
Uznesenie bolo schválené.

Žiadosť Štefana Molnára o prenájom pozemku komisia nedoporučuje, nakoľko priestor nie je určený na parkovaný, nemá lapač ropných látok, nie je to spevnená plocha a uvedeným pozemkom prechádza kanalizačný zberač.

Uznesenie č. 53/2019 zo dňa 11.4.2019
Obecné zastupiteľstvo schvaľuje prenájom obecného pozemku v kat.území obce Halič, parc. č. 39/1 za účelom parkovania nákladných áut.
Hlasovanie: 0 za, 9 proti
Uznesenie nebolo schválené.

8. Podnety občanov
Rodina Hurtíková v mene rodín bývajúcich na Ul.staničnej požiadala o stanovisko a vyjadrenie k výstavbe chodníka na Ul.staničnej. Stavba je zahrnutá v rozpočte na rok 2019, momentálne prebieha verejné obstarávanie a následne dôjde k realizácii výstavby.

9. Rôzne
Žiadosť p.Pročka o prenájom priestorov na motorkáreň, ktorá sa bude konať dňa 1.6.2019 – poslanci posunuli žiadosť na prerokovanie do ekonomickej komisie a následne rozhodnú na najbližšom zasadaní OZ.
Poslankyňa Molnárová mala dotaz, ako je to t.č. s ihriskom a možnosťami aktivít na ihrisku. Areál TJ sa už nezamkýna, je voľne prístupný verejnosti, voči čomu mal výhrady poslanec Rehanek.

Keďže program rokovania OZ bol vyčerpaný, starosta poďakoval všetkým poslancom za účasť na rokovaní OZ a ukončil rokovanie.

V Haliči, 11.04.2019
Zapísala: Ing. Hujová
Overili:    Kurčík
	    Ing. Molnárová
Mgr. Alexander Udvardy
          starosta obce